ইসলাম নিয়ে, ইসলামের মহত্ত্ব নিয়ে, ইসলামের বাহ্যিক এবং অন্তর্গত দিক নিয়ে নজরুল তার কবিতায় এবং গানে যেভাবে উপস্থিত আছেন, বোধ করি ইসলামের ধর্মীয় শাস্ত্র নিয়েও নজরুল সে রকম অমর পঙ্ক্তি রচনা করতে পারতেন। সেই আকাক্সক্ষাও তিনি ব্যক্ত করেছেন তার বিভিন্ন ভাষণে এবং লেখায়। ‘কাব্য আমপারার’ ‘আরজে’ও তার স্বাক্ষর মিলছে। সুতরাং আজকে যারা ‘ধর্মীয় শাস্ত্র নিয়ে কাব্য রচনা চলবে না’-বলে নজরুলের এই মন্তব্য তাদের সপক্ষে যেখানে সেখানে উদ্ধৃতি হিসেবে ব্যবহার করেন, তারা মূলত এটাই বুঝাতে চান যে, ‘নজরুলও যেমন বলেছেন, ইসলাম, এবং ইসলামের ধর্মীয় শাস্ত্র নিয়ে আর যাই হোক সাহিত্য করা চলে না।’ যারা এমনটি মনে করেন, তারা এক দিকে যেমন নিজেরা অজ্ঞতার পরিচয় দেন, অপর দিকে তাদের সেই অজ্ঞতার কারণে নজরুলকেও অহেতুক বিতর্ক ও বিভ্রান্তির মধ্যে টেনে আনেন।